Hoe lyk Hollywood: Taylor Swift verras met nuwe album; nuwe 'Avatar', 'Star Wars' uitgestel | Maroela Media
Hoe lyk Hollywood: Taylor Swift verras met nuwe album; nuwe 'Avatar', 'Star Wars' uitgestel
Taylor Swift verras met nuwe album
'n Greep uit Taylor Swift se nuwe musiekvideo vir "Cardigan". (Foto: Instagram)
Taylor Swift het Donderdag aanhangers verras toe sy aangekondig het dat 'n splinternuwe album om middernag uitgereik word. Dit was nie algemeen bekend dat Swift aan 'n album werk nie.
Die album getiteld folklore is in isolasie opgeneem, het Swift in 'n Instagram-plasing gesê. Die album is saam met Aaron Dessner van die groep The National, Bon Iver, William Bowery en Jack Antonoff geskryf.
Die album bevat 16 snitte, maar die deluxe-weergawe sal 'n ekstra snit bevat, getiteld "The lakes".
Swift het ook 17 liriekvideo's vir die snitte op die album op YouTube vrygestel. Die amptelike musiekvideo vir "Cardigan", 'n pragtige musiekvideo wat deur Swift self geregisseer is, het reeds bykans 2,5 miljoen kykbeurte op YouTube gehad sedert dit ure gelede uitgereik is.
"Baie van die dinge wat ek vir hierdie somer beplan het, het nie gebeur nie, maar daar is iets wat ek nie beplan het nie en wat wel gebeur het: folklore is my agtste ateljeealbum," het sy gesê.
Demi Lovato verloof
Max Ehrich en Demi Lovato is verloof. (Foto: Instagram)
Die sangeres en aktrise Demi Lovato het Woensdag op Instagram bekend gemaak dat sy en Max Ehrich verloof is.
Lovato (27) en Ehrich (29), 'n Amerikaanse akteur, het vier maande gelede begin uitgaan.
"Toe ek 'n klein dogtertjie was, het my pa my altyd sy 'klein regterhand' genoem – iets wat dalk vreemd sou klink sonder sy cowboy-aksent. Vir my het dit perfek sin gemaak. En vandag maak daardie woord weer perfek sin, maar vandag gaan ek amptelik iemand anders se regterhand wees," was Lovato se kommentaar by 'n reeks verlowingsfoto's op die strand.
"Ek het geweet ek is lief vir jou die oomblik dat ek jou ontmoet het," het die Grammy-benoemde sangeres gekoer.
Ehrich het ook om die beurt op Instagram oor sy nuwe verloofde gekoer. "Jy is elke liefdeslied, elke rolprent, elke liriek, elke gedig, alles waarvan ek ooit kon droom en 'n vennoot in die lewe. Ek kan nie nog 'n oomblik van my tyd op aarde deurbring sonder die wonderwerk om jou as my vrou te hê nie."
Ehrich is bekend om sy rol as Brett in die reeks American Princess en die Netflix-rolprent Walk Ride Rodeo.
Disney stel uitreiking van flieks onbepaald uit
Mulan. (Foto: Facebook)
Walt Disney het die uitreiking van drie groot rolprente onbepaald uitgestel. Dit is nog slegte nuus vir die internasionale loket nadat die uitreiking van Tenet ook uitgestel is.
Dié fantasie-spioenasiefliek sou aanvanklik op 17 Julie uitgereik word, maar die datum is aangeskuif na 12 Augustus. Die nuwe Avatar– en Star Wars-rolprente is met 'n jaar uitgestel, terwyl Mulan heeltemal van die skedules verwyder is. Mulan sou einde Augustus op die grootskerm te sien wees.
'n Styging in Covid-19-gevalle in die VSA en die uitwerking wêreldwyd op rolprentproduksies het die verandering genoodsaak.
"Dit het duidelik geword dat niks bankvas gemaak kan word wanneer dit kom by die uitreiking van rolprente te midde van 'n wêreldgesondheidskrisis nie," het 'n woordvoerder vir Disney gesê.
Die opvolg op Avatar sal na verwagting eers in Desember 2022 te sien wees en Star Wars in Desember 2023.
Rolprentteaters in China het Maandag heropen met streng maatreëls wat ingestel is en kapasiteit in die teaters beperk, terwyl teaters in Brittanje op 4 Julie – ook onder streng regulasies – heropen het.